SKRIFTLIG FORESPØRGSEL E-0008/02

af Monica Frassoni (Verts/ALE) til Kommissionen

(17. januar 2002)

Om: Sardinien tilladelser til prospektering og vurdering af indvirkningen på miljøet

Den 15. november 2001 udstedte Den Autonome Region Sardinien for 117. gang en tilladelse (se forespørgerens foregående forespørgsel af 19. marts 2001) til prospektering (bentonit) med henblik på en udvidelse af prospekteringsarealet med 670 ha i Is Bangius-området (Gonnesa Kommune, Cagliari), som er af meget stor arkæologisk interesse. Tilladelsen udstedtes til selskabet Argilliti srl.

Ovennævnte tilladelse til prospektering udstedtes, uden at der var foretaget en forhåndsvurdering af indvirkningen på miljøet i henhold til kravet herom i punkt 19 i bilag I til direktiv 97/11/EF(1) og i den italienske gennemførelsesretsakt (præsidentielt dekret af 11. februar 1998,

art. 1, stk. 1, litra u), hvilket økosammenslutningerne Amici della Terra og Gruppo d'Intervento Giuridico på samme måde som i forbindelse med mange andre tidligere sager har klaget over til fællesskabsmyndighederne og de nationale og regionale myndigheder.

Kan Kommissionen oplyse

- om den har kendskab til ovenstående?

- om den kan undersøge, om bestemmelserne om vurdering af indvirkning på miljøet er blevet overholdt i forbindelse med ovennævnte tilladelser til prospektering?

- om den agter at træffe hensigtsmæssige foranstaltninger i denne forbindelse?

- om der er afsat fællesskabsmidler til ovennævnte prospekteringer?

(1) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(28. februar 2002)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) skal projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning (VVM). De kategorier af projekter, der er omfattet af dette direktiv, er anført i de to bilag hertil. Projekter opført i bilag I kræver en VVM-procedure. I henhold til artikel 4, stk. 2, vurderes bilag II-projekter, når medlemsstaterne finder, at dette er påkrævet på grund af deres særlige karakter.

I henhold til Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet(2) skal medlemsstaterne for projekter, der er opført i bilag II, ved hjælp af en undersøgelse i hvert enkelt tilfælde, eller grænseværdier eller kriterier fastsat af medlemsstaten selv, afgøre, om projektet skal vurderes (VVM). Dog er projekter, for hvilke ansøgning om igangsætningstilladelse er forelagt den kompetente myndighed før den 14. marts 1999, omfattet af bestemmelserne i Rådets direktiv 85/337/EØF som affattet inden ændringen heraf.

På grundlag af de oplysninger, det ærede medlem er fremkommet med, kunne det arbejde, som forespørgslen henviser til, enten falde ind under punkt 2 (udvindingsindustrien) i bilag II til Rådets direktiv 85/337/EØF forud for ændringen, eller under punkt 19 (stenbrud og minedrift i åbne brud, hvor minestedets areal er over 25 ha, eller tørvegravning, hvor arealet er over 150 ha) i bilag I til direktiv 85/337/EØF som ændret ved direktiv 97/11/EF, eller endelig under punkt 2 (udvindingsindustrien) i bilag II til direktiv 85/337/EØF som ændret ved direktiv 97/11/EF.

I det foreliggende tilfælde, hvor Kommissionen intet kender til den situation, som det ærede medlem har beskrevet, vil den tage de nødvendige skridt med henblik på at indhente detaljerede oplysninger herom og inden for rammerne af de beføjelser, den har fået overdraget ved traktaten sikre, at fællesskabslovgivningen overholdes.

Skulle Kommissionen få oplysning om, at fællesskabslovgivningen overtrædes i dette konkrete tilfælde, vil den som traktatens vogter ikke tøve med at træffe alle nødvendige forholdsregler, herunder indlede overtrædelsesprocedurer i henhold til artikel 226 i EF-traktaten, med henblik på at sikre, at fællesskabsretten overholdes.

Ifølge de oplysninger, der er modtaget fra de italienske myndigheder, er den prospektering, det ærede medlem omtaler, ikke genstand for samfinansiering fra Fællesskabets side, men støttes af nationale midler ydet i henhold til den italienske lov nr. 752/82.

(1) EFT L 175 af 5.7.1985.

(2) EFT L 73 af 14.3.1997.